정조 20년
靖陵直長愼師浚書陳所懷曰伏以臣草野冷品章句腐儒百無一能最居人下少遊場屋才短不售老益無聞分甘溝壑而徒竊虛名猥霑祿仕自量材器涯分已過虛糜廩穀圖報無路待罪園寢祗增惶懼乃於千萬夢寐之外伏蒙特敎使之入侍臣聞命驚惶罔知攸措咫尺前席醜拙已露而殿下不加譴退曲賜包容始旣詢之以民國之事末又有文字書進之命此實聖人詢及芻蕘之意而螻蟻賤臣得此異恩於君父之前雖使糜身粉骨無以仰報洪私則惟當披瀝肝膽指陳事情以答聖意之萬一而臣智慮短淺見識昏昧其於一切世務無所講求則其何敢强所不能倉卒臆對以增其罪戾哉然而進旣不能以言語仰對退又不能以文字陳奏則辜負聖恩其罪尤大故不敢終辭承命而退屛伏私次反復思惟臣欲書進也則識淺文拙不知所以爲說臣欲含默也則奉令承敎又不可以終違此臣所以徊徨累日惶蹙悚愧不知所以措躬也然而受命君父一向辭遜亦非分義之所安故忘其僭越敢以狂瞽之說仰陳黈纊之下而第出位而言古人所戒臣誠惶恐臣竊伏念治國之道在於安民安民之要在於得人是故唐虞盛際君臣都兪而皐陶之謨不過曰在安民在知人若言其安民則亦惟曰食哉惟時柔遠能邇而已若言其知人則亦惟曰九官十二牧惟時亮天功而已其道至簡其法至要而其效至於黎民於變萬邦協和此三古之治所以熙皥而時雍也若夫後世則取民無藝而民始病焉邪侫競進而官不擇焉官不擇而民始病則暴民之政作而安民之效遠矣此所以治日常少而亂日常多也惟我國家三代後治國也神聖相繼明良相遇立賢無方而上有則哲之明治成制作而下有乂安之效近世以來取人之法漸致頹弛專取門閥而賢才沈屈徒循資格而闒茸濫進故居官則多曠瘝之弊爲吏則忸貪汚之習國計民憂撞着者尠矣至於近年則水旱頻因飢饉荐瘥而賦役漸繁弊瘼疊生目下民情誠極哀痛苟究其源皆由於擇人之不審也民依於國國依於民而民生疾苦日甚一日則國將何賴今日之事所當言者不勝其多而知人安民最爲切要故姑就其中撮其大綱列爲十條若定田制以裕民若節財用以愛民若均良役以蘇殘民若擇守令以宣惠化若敦敎化以勵風俗若革科弊以正士習若修學校以養人材若崇正道以禁邪說若愼選任以淸仕途若納諫諍以開言路前五條安民之屬也後五條知人之屬也輒敢事爲之說謹列如左其一曰定田制以裕民臣聞書曰民惟邦本本固邦寧蓋固本之道在於裕民裕民之道在於定田制故孟子論王道而必曰黎民不飢不寒然而不王者未之有也又曰王政必自經界始蓋經界不正則貧富不均而民不免飢寒也孟子生於井田之時故其言如此而若井田旣廢之後王者作而欲民之不飢不寒則定田制當求於經界之外也漢之均田議者多以爲便而以富者不悅終莫之行然則後世田制更無可定之道耶田無限制民業不均貧者困於飢寒而不暇爲善富者以財損志而不肯爲善循是而無改雖堯舜爲君伊周爲相亦無以富敎斯民矣須倣古法行之然後可以爲治而我國地小平曠山澤居半劃井之制決不可行私田之弊行之已久亦難猝革則無寧別土地而上下其等隨災穰而增減其賦悉因今制而略爲限節以抑兼竝庶乎其可矣所謂略爲限節者我國之人富者田連阡陌貧者地無立錐故貧人佃作富人之田沾體塗足終歲勤勞而及其秋成富人坐收一半之利貧人作苦者僅得其半此所以富益富而貧益貧若不爲限節以抑兼竝則貧民終無可救之道矣我國兩稅之法隨田高下定爲六等又有年分之法增減其稅而至於私田則不分高下勿論豐凶隨其土出之多少取其一半普天之下莫非王土則私田亦是王土而其所收租獨無限節耶今宜一依兩稅之例貧人之佃耕私田者亦隨結卜定其所取之數而較兩稅稍加一二分假如一卜公取什一私取什二而若田結最歇處私取什三之類則富人多田者取其什二猶足自饒貧人佃耕者勤力其中亦足爲生如此則貧富之業庶可少均矣然而授田之制若無定限則富人有田者恨失取半之利不許貧人佃作亦自朝家定其均授之制而國俗旣有士夫常漢之別士夫則限五結常漢限三結聽其自耕而以其餘田許其佃耕於貧族鄰里則授田之制亦庶均矣蓋井田之外均田最善而如此限節抑可爲均田之次矣然而限節之法富人亦雖不悅視均田則有間且富人坐享素封之樂而貧人不厭糟糠損彼益此以均貧富實爲王政之所當先也張橫渠論治人先務未始不以經界爲急曰世之病難行者未始不以亟奪富人之田爲辭然玆法之行悅之者衆朱子亦曰有餘者取不足者與務使州縣貧富不至甚相懸則民力之慘舒亦不至大相絶矣張朱之論治道皆以奪富與貧爲說蓋今之民生困弊日甚若不念其飢寒則已若有意於裕民固本則合張朱之說參以當世可行之勢而折衷之使無甚富甚貧之人然後富敎之道始可行矣故賈誼曰衣食足而知禮節惟聖明留意焉則宗社幸甚其二曰節財用以愛民臣聞易曰節以制度不傷財不害民蓋國家財用皆出於民若侈用而無節財匱而用乏則加賦橫斂害必及民雖有愛民之心而民不被其澤矣故孔子言治國之道必曰節用而愛民蓋爲愛民之實莫先於節用也昔漢文帝欲作露臺一聞工言而罷夫富有四海猶惜百金者此非愛財也所以愛民也漢文帝之愛民如此宜其致太倉之紅腐也臣聞我國稅輕貢重自設大同盡革舊弊量入爲出用度有節故大同創行後百餘年之間宣惠兩倉充溢露積而至於太農所入亦皆陳腐相因竊聞近年財用漸竭太倉告罄惠廳亦枵常賦如前而昔羨而今絀者何也豈不以經費之外用度節省或不如祖宗之時而然歟格外之匪頒不急之浮費當節而不節則合小成大積銖爲兩而終必爲尾閭之洩矣詩曰甁之罄矣惟罍之恥國儲不贍而害終及民者其亦理勢之必至也臣於在鄕嘗見常額之外非時需索名色甚夥所定之數雖似零小官吏夤緣作奸其弊已不可言且其輸納之際自本邑而營門自營門而京司各有人情故情債所入竝責於民情債之多十倍元數諺所謂手持進上馬載人情者信不虛矣窮民之勢常稅之供尙患難辦況科外之斂迭督交侵豈不尤難司馬光有言曰夏澇則秋旱財用不在上則在下若上下俱竭民國皆病豈國之利乎伏願聖明留神於節用愛民之語大計中外冗費之可省者悉從廢罷而凡係病民之事一切痛革殿下亦宜躬行節儉以率群下衛文之大布大帛宋帝之靑布葦簾取以爲法則用不期節而自節財不期贍而自贍愛民之實孰大於是有子曰百姓足君誰與不足惟聖明留神焉則宗社幸甚其三曰均良役以蘇殘民臣聞我國良役最爲痼弊在昔碩輔明卿皆欲釐革而每患無善策自減布以後百年痼弊宜若盡革而其弊尙存莫可救正其故何哉臣竊以爲良役不均而然也何者各邑簽丁皆在官吏之手而簸弄操縱一任其意故當其有闕充代之際出沒閭里廣搜閑丁稱以某役有闕先以富民定役則富民有錢者厚賂色吏輒皆巧免是以一役有闕侵及十人而色吏受賂旣充其慾則末乃以貧乞無依之民充定其代䝱迫捧疤故富人則丁男壯夫皆頉其役貧民則父子兄弟無一得免此其不均之弊一也至若富村實戶每歲聚錢以給官吏謀免一里軍役則名之曰除役村而凡干身役一切不侵故邑中各廳各有除役村而一境之富村饒里皆入其中大抵閑丁多在富村而稱以除役竝皆閑遊故簽丁之難所以日甚而有額之數無以充代則三家殘村無依貧民偏被其害此其不均之弊二也近年以來人心不古名分都紊閑散平民衣食稍厚則意覬非分恥作良人濫着儒冠冒稱幼學出入城邑締結官吏或投軍官或投將校竝其子壻圖頉良役而至於簪纓舊族士夫後裔貧殘窮苦自修農業則官吏侮視輒侵良役入訴官庭終不見頉此其不均之弊三也惟此三弊不除則良丁日貴而貧民難保且里代族代之法雖是流來簽丁之規而若膠守此法不思變通則隣族之弊無以救之設如昔日百戶之里今爲十室之村而百戶之役遍於十室則豈有餘丁可以推移守令拘於里族代定之法越里充定每以爲難故所以貧民一室疊役多至四五而其弊遂至於隣之隣族之族矣至於白骨黃口之弊雖自朝家申飭嚴明而其弊猝不可革者以其不得其要故也若使富民盡充重役貧民皆從輕役而貧富俱括閑丁不漏則無白骨黃口之弊里族代定之規亟令變通而越里越面隨宜充定則無隣族之弊如此則良役可均而殘民庶蘇伏願聖明亟命廟堂行會外方富戶實民巧免良役者悉令明覈冒錄幼學及各邑鄕作廳除役村竝爲査出沙汰使富從重役貧從輕役以蘇殘民之力詩云哿矣富人哀此惸獨惟聖明留意焉則宗社幸甚其四曰擇守令以宣惠化臣聞漢宣帝有言曰庶民所以安其田里而無歎息愁恨之聲者政平訟理也與我共此者其惟良二千石乎蓋人君深拱九重之中而所以分憂者惟在於守令若守令不賢則雖明良相遇日講治道民不被其澤矣故雖以帝舜之聖得十二牧而致萬邦之協和夫以唐虞之世尙擇守牧況於後世乎漢世良吏於斯爲盛而廣漢之鉤距不如龔黃之循良蓋龔黃之治務以寬平恩信深得人心爲吏而能得人心其於爲治思過半矣竊觀近世循良之治絶無僅有貪汚之風習以爲常無怪乎聖澤之或閼而生民之日困也今之民生疾苦日甚一日雖在豐年樂歲猶患救死不贍苟使守令撫摩懷來恩信周遍則民雖疾苦亦或知感而今之守令廉平者少貪刻者多故民間不見其德惠習見其刻剝而九重深邃訴冤無路則所以閭里之間蔀屋之下不能無歎息愁恨之聲噫聖明在上宵旰一念惟在於民而澤不下究反失民心者皆由守令之不能宣揚聖化也蓋守令係於方伯方伯之黜陟苟能嚴明則守令之貪汚庶可懲畏而置上考者未必皆廉平居下等者未必皆貪墨則守令何所畏戢而有所勸乎且守令之貪汚未必人人皆然但爲奸胥猾吏慫慂以利駸駸然墮其術中而不自覺也其不爲奸吏所誘者只是廉底人而已是故姦胥輩自道之言曰酷吏非畏廉吏可畏蓋爲酷吏雖酷易以利誘而不足爲畏廉吏雖柔不可以利誘而不惡而嚴也然則欲擇守令莫善於擇廉吏是以西漢之法每歲州郡貢孝廉可謂得擇吏之道也伏願聖明命選部別擇廉白醇謹者以寄字牧之任申諭方伯明其黜陟時遣繡衣察其臧否則庶見貪墨知戢廉白加勉一路澄淸惠化旁流而民得安保矣臣聞太守吏民之本惟聖明留意焉則宗社幸甚其五曰敦敎化以厲風俗臣聞孔子曰道之以德齊之以禮有恥且格蓋人性皆善而氣稟拘之於前物慾蔽之於後不能保其本有之善是以人君躬行以率下則人之有本善之性者自然觀感有所興起而然其稟有厚薄感有淺深故又有禮以一之使有規矩準繩之可守則民皆恥其不善而又有以至於善也故堯舜率天下以仁而天下從之其感應之理自然如此然而上有敎化之具然後可以行其化是以舜命契爲司徒敬敷五敎而五品遜焉周以三物賓興八刑糾民而萬民化焉唐虞成周之際下有比屋可封之俗而猶尙設官而敎之何況後世民俗漸汚其可不敎而責其化乎今世俗習日漸渝薄孝悌之風衰而少長無序禮讓之俗廢而爭訟日起汨於利慾而義理全梏急於進取而躁競成風靡然不知名節行檢之可貴而惟貪吝刻薄之爲務其流之弊將至於傷風悖理而不知愧也管子曰禮義廉恥是謂四維四維不張國乃滅亡賈誼亦曰使管子而愚人也則可使管子而少知治體是豈可不爲寒心也哉以今之俗無反古之道其爲寒心豈止於賈誼之所云惟我聖上躬率之化比侔先王而風俗之美不及古昔者竊恐施敎之方或有未盡而然也伏願聖明益勉導率之道使人皆知善之可慕而必爲皆知不善之可羞而不爲又以呂氏鄕約頒行八方使月朔讀法善惡記籍以風厲一國而必擇端良有學術之人以掌其事以責成效則已壞之風俗庶可正矣孔子曰君子之德風小人之德草草上之風必偃惟聖明留意焉則宗社幸甚其六曰革科弊以正士習臣聞程子曰科擧之事不患妨功惟患奪志蓋奪志之害流而爲科弊而士習遂壞矣隋唐以來皆以科擧取人而間多偉人出於其中程朱大賢亦皆應擧而我東儒賢多從科目出身蓋科擧若無弊則未必不爲取人之一端若其法久而弊生則非徒不足以得人徒壞士習而莫可救矣噫今之科弊可謂日盛而月滋上之防奸雖密而下之用奸愈甚上之設法雖嚴而下之犯法愈多苟不矯革不但士習之日汚且將壞人心術其爲世道之憂可勝言哉彼無文無筆借述借寫之類固不足論其有文有筆者亦只知科擧之爲重不知科擧之外有所用心處故不務窮經惟事剽竊而方其未得也曲蹊旁逕期於必得及其決科也躐取競進不顧笑罵文天祥所謂心術已壞於未仕之前氣節可觀於已仕之後者不幸近之矣且近來科擧頻設亦害士習人人皆生僥倖之心全抛實工皆求捷逕此所以紛競之風日長德藝之士難得也朱子曰科擧之弊極矣鄕擧里選之法是第一義今不能行只就科擧中與之區處又嘗曰某嘗欲作一科擧法以易書詩爲一類三禮爲一類春秋三傳爲一類每科擧後便曉示後擧於某經其史命題使人心有定止專看一經一史過數擧則經史皆通其子午卯酉分年試經之說又見於貢擧議者甚詳所謂科擧中與之區處者蓋指此等說耳今欲革科弊而正士習莫若依朱子貢擧議每於大比科中不專取明經帖誦分其額數之半以此法試取而節製及應製課試之士皆付初試以待大比之科亦以此法更試則不學者無僥倖占科之望應擧者皆曉習經史足爲需世之器如此則科弊可革而士習可正惟聖明留意焉則宗社幸甚其七曰修學校以養人材臣聞孟子曰設爲庠序學校以敎所以明人倫也夫堯舜之道孝悌而已故古之敎人明倫爲先若不先明倫而徒以文藝則非敎人成材之道也三代庠序之法育材論秀之道尙矣無容議爲至於安定胡氏湖學之制亦以德行爲先而治民治兵水利之學皆切於當世之務程伊川看詳學制亦首置尊賢堂以延天下道德之士及置待賓吏師齋立檢察士人行檢等法皆所以祖述庠序明倫之義而豫養人材以備選用豈非爲國之本哉惟我國初敎人之法亦倣成周造士之制內則國子長擇經明行修之士專任敎養之事如金鉤金末尹倬諸人爲大司成二十餘年勤於敎誨故當時人材蔚然成就而外則州郡亦有敎授訓導提督之職皆以通明有學術者爲之以敎鄕士故學校之間絃誦洋洋而經術文章之士起自遐裔羽儀王朝者指不勝屈蓋列朝培養人材之法如此故國朝中葉人材極盛而道德經行氣節之士磊落相望何莫非敎養之效以致耶近世以來敎法一弛人材之盛漸不如古而至于今日有敎養之名無敎養之實故京外多少人材盡壞於科學臼中臣竊爲世道慨然程子曰治天下以正風俗得賢材爲本又曰天下有多少材只爲道不明故不得有所成就今世亦不無聰明才智之士顧以敎養無素故不能成就其材苟究其病源則科學爲之祟耳夫人材盛衰惟係自上導率之如何苟能崇儒道而重經術則今日詞章之士庶將一變而至道矣傳曰未有上好仁而下不好義者以聖朝右文之化留意於明倫之敎則何患人材之不及古哉伏願聖明修明學校舊典內則國子長官久任其職以道義經學訓誨齋生以責成效外則州府郡學復置師長之任以孝悌忠信敎其鄕秀不以文具責以實效則四方風動士皆向學十數年間庶見人材之彬蔚矣詩曰濟濟多士文王以寧惟聖明留意焉則宗社幸甚其八曰崇正道以禁邪說臣聞朱子曰世學不明異端蜂起蓋異端不能與吾道兩立故必闞吾道之衰始得肆其說是以周道始衰孔子旣歿而楊墨肆行孟子辭以闢之廓如也故楊墨之說熄而不能肆其害漢唐以來正學衰而佛氏之說始入中國時則無聖賢辭以闢之如孟子之闢楊墨故佛之流害最久及程朱出而深排其似是而非之害故其說漸熄而學士大夫始知趣向朱子之時又有陸氏假佛釋之似以亂孔孟之實朱子深排力斥不少假饒故陽明一派雖襲其流而不敢與正道竝立者朱子之力也至于我東有賊鑴者詆侮朱子易其經說時則有若先正臣宋時烈辭以闢之甚嚴以身殉道而無悔也我東之人尙尊朱子者先正之功也近世以來黨習分裂人心淆漓而儒學漸衰吾道日孤則西洋邪說闖入東方上自搢紳下至閭巷轉相誑惑流害漸深自生民以來異端之害未有甚於今日者也其無父無君甚於楊墨其滅倫悖常甚於禪佛其迷人惑人又甚於楊墨禪佛而其害已至於子不子臣不臣夫不夫婦不婦則其所以斥而絶之拔本而塞源不可一日緩者也如其少緩則數千年禮義之邦一朝將淪於夷狄禽獸之域豈不大可寒心哉然而邪學之肆行亦由於詆侮朱子之一段種子不絶而然也然則今日闢邪之道莫先於尊尙朱子之說以衛先聖之道也然而下無孟朱之道學又無先正之力量則今日閑邪衛道之功惟在聖明闢之廓如也孟朱以聖人在下而猶皆辭以闢之況以千乘之尊兼有孟朱之道何患乎闢之不嚴哉伏願聖明益明朱子之道使一國之人皆誦朱子之書而其爲邪說所惑者逆諸四裔不與同中國則吾道日崇而邪說自熄惟聖明留意焉則宗社幸甚其九曰愼選任以淸仕途臣聞朱子有曰做時且精選一箇吏部尙書使盡搜羅天下人材蓋用人之法惟在吏部之得人若吏部得人則選擧公明注擬秤停而百僚克正庶績乃凝然而吏部雖得其人或不久任責成則無以甄才序賢之道矣夫銓衡之用人如匠之用材棄其所短取其所長大者爲棟爲樑小者爲櫨爲杗若易其所用而以櫨爲棟以杗爲樑則棟撓屋圮之患不待旋踵而至矣人材長短亦類於是有德量者可任宰相有智勇者可任將帥言議鯁直者可任言責幹局宏深者可任方面隨其大小各適其用則可以致其才而成其功苟或反是大則有負乘致寇之患小則有僨事曠官之害是故黃覇長於治民而短於爲相龐統劣於百里而優於治中然則掌銓選而主用人者必須較長絜短量能度才如巨匠之執繩墨毫釐無差然後千門萬戶皆合規矩而杞梓數尺之朽亦無所棄矣且天下之人材甚廣而一人之見聞有限則搜羅巖穴抉剔側陋使天下人材盡入於藥籠中者此豈時月之間所可責效者哉庶官雖微苟得其人猶不可數易況任銓衡而欲收天下之賢才者苟不久任終無責成之效也唐虞之際伯禹之宅百揆伯夷之典三禮夔之樂倕之工契之司徒皐陶之作士后稷之播穀皆終身不易官故贊襄之功終致於變之化此非後世之所當法者耶以此言之三公九卿之長固當愼簡而旣得其人則又當久任至於兩銓之長尤不可不久任也近世以來選部之長一歲之中屢易其人故爲銓長者無暇擇人則注擬之際徒取門閥只循資格而遐逖之人自守之士終見枯死無路展布此所以仕路日淆而淸議不張也程子曰古之時公卿大夫而下位各稱其德終身居之故有定志而天下之心可一後世則自庶士至於公卿日志於尊榮交騖於利天下紛然如之何其可一也況今世視程子之時又加遠矣而用人之法不問賢愚惟取門閥不論能否惟考資格已非上世用人之道而選部之長數易又如此則如崔祐甫一月之中甄拔二百人者豈人人之所可能者乎上品無寒門此乃晉魏之陋習而今世躁競之風比古愈甚仕路之雜較之漢唐又加倍焉仕路淆濁賢愚雜進而能成其治者未之有也爵祿者所以礪世磨鈍而無功者濫授不才者倖得則何以礪世磨鈍而勸士大夫之風節哉故相臣李敬輿嘗言微勞超敍反啓倖門此固識體之言也伏願聖明申命兩銓激濁揚淸益恢公道收羅人材甄拔幽滯使才各稱器位各稱德而凡所差除一任公議勿用私人則庶可見九德咸事百僚濟濟躁風漸息而仕路澄淸矣書曰官不必備惟其人惟聖明留意焉則宗社幸甚其十曰納諫諍以開言路臣聞傅說告高宗曰木從繩則直后從諫則聖夫高宗殷之賢君宜無失德而傅說猶以從諫則聖之語箴之何哉蓋以一人之聰明有限而天下之義理無窮故狂夫之言聖人擇之是以古之人君立誹謗之木設進諫之鼓而雖以大舜之聖好察邇言成湯之德從諫弗咈況後世人君聖不如舜德不如湯而不諫亦入者不亦難哉夫國之有諫官所以補闕拾遺繩愆糾謬納其君於無過之地也蓋諫官之職與宰相等而面折廷諍與人君爭是非於殿陛之前者惟諫官爲然故古之諍臣直言極諫者或謂之鶻擊御史或謂之魚頭參政而言及乘輿則天子改容論及廊廟則宰相待罪國之設臺閣其意豈不重且大哉然而自古人臣犯顔而諫者考之史牒蓋亦罕覯而聽諫容直多在於明君之世也漢之賈山有言曰人主之威非特雷霆勢重非特萬鈞開道而求諫和顔色而受之用其言而顯其身士猶恐懼而不敢自盡又況震之以威壓之以重雖賁育之勇豈有不摧折哉以賈山此言觀之人君雖欲容諫而人臣之能諫者蓋亦難矣今我聖明有大舜察邇之心有成湯弗咈之量而一自設禁以來竊觀章奏之間絶無戇直之語奏對之際未聞剴切之言臣愚死罪竊以爲設禁一事雖出於我聖上因心之友而或欠於大聖人容直納諫之道也況近世風習鯁直者少軟柔者多雖使開道而求之和顔而受之猶皆畏縮而不敢言況設禁而禁之乎臣恐自此以往以言爲諱含默成風而讒諂面諛之徒投間而進也張敬夫有言曰伏節死義之士當求於敢諫之中朱子亦曰伏節死義之士當平居無事之時誠若無所用者然平日無事之時得而用之則君心正於上風俗美於下足以逆折奸萌潛消禍本自然不至眞有伏節死義之事張朱此言眞爲後世人君之龜鑑也顧今方內乂安外無强寇伏節死義之士固無所用而臣之私憂過計竊恐忸安之餘或有權奸竊弄威柄則孰能折其萌而消其本哉蘇軾有言曰畜狗所以防盜不可以無盜而畜不吠之狗此言雖小亦可喩大伏願聖明穆然深思淵然遠覽亟收設禁之令廣開不諱之門益恢聖聰以察邇言而言可用則採之言不可用則置之如漢文之駐輦受言則忠戇之言日進於前而上下交孚治道益亨矣陸贄有言曰諫者雖辭情鄙拙亦當優容以開言路惟聖明留意焉則宗社幸甚右臣所陳十條之說旣皆迂遠陳腐固不足有槪於聖心而區區犬馬之誠不勝願忠之心不避煩瀆敢又附陳伏乞聖明恕其狂愚竝加澄省焉臣聞中庸曰爲政在人取人以身修身以道修道以仁朱子釋之曰人君爲政在於得人而取人之則又在修身能仁其身則有君有臣而政無不擧中庸所謂爲政在人卽皐陶所謂安民知人之意而前後聖賢之言如合符節則治國之道不在多言其大綱大要不外乎是二者矣然而天下國家之本在於身故大學曰自天子以至於庶人壹是皆以修身爲本中庸亦以修身爲九經之本此大學中庸所以爲表裏而堯舜以下聖學相傳之統惟在此二書不獨布衣韋帶之士所當從事蓋雖帝王之學殆亦無以易之特以秦漢以來帝王道統不在於上而誠正之學九經之義無所講明故雖有英君懿辟而治國規模率歸偏覇所以粗成小康之業而不能挽回三代之治也今我殿下以天縱之聖睿學高明三代以後帝王道統復在於上則三代雍熙之治可以復見於今日而臨御二十年治不徯志下而閭里艱難無熙泰之俗上而朝著潰裂少寅協之風此其故何哉朱子曰文王誠意正心之功熏蒸透徹融液周遍南國之人服文王之化誠使殿下誠意正心之功亦如文王之融液透徹則身修之效自當自身而家自家而國矣豈有一國之人不服聖化者哉伏願殿下勿謂聖學已造高明而益勉其學勿謂聖德已臻廣大而益懋其德萬幾之暇惟以庸學二書參互講究反復沈灌窮格乎萬事萬物之理涵養乎不聞不睹之中知旣精而益致其精工旣密而益加其密萬理明盡至道乃凝而洋洋發育峻極乎天矣以之知人而俊乂彙征以之安民而金膏旁流朱子所謂有君有臣政無不擧者其在斯矣程子曰有天德便可語王道其要只在謹獨又言未有致知而不在敬者中庸九經所以行之者一而一者誠也誠敬二字又爲聖學之樞紐惟聖明竝加留神焉臣以遐方賤蹤厚蒙聖渥而雨露之恩徧及於臣之一家臣含恩感激圖報無地今於聖詢之下愚衷自激而學未知方才未識務凡所陳列率出草野之狂言瞻雲望日無任惶恐竢罪之地所懷批答第一條定田制答曰惟先定界田賦可均而八口之家得免饑寒國俗尤異於中土貧富之外別有賞錢爾言中定結較稅雖甚有理若使紀綱不立其餘皆末也予所夙夜瞿瞿者在於立紀綱爾言第當留意第二條節財用答曰予雖否德衣服飮食未敢一毫放忽於撙節之戒然而經用日匱杼軸日空僭汰成俗莫可矯改豈非予反求處乎至於卜定誅求之弊付之廟堂隨聞釐正第三條均良役答曰二疋之減爲一疋民蒙先王之至恩實惠伊來百弊甚於均役以前靜言思惟夜輒明發矢于心銘于肺者自有一一商度先從爾言中富從重役貧從輕役云云欲一問於籌謨之地矣第四條擇守令答曰擇守令在於銓曹擇銓官在於朝廷除一吏差一倅非不慥慥致愼於下點之際時勤飭勵於注擬之臣而已自筮仕徒取門地龔黃之未易得來勢似然矣此所以求雋於草野期有搜羅之實效兼以淸白之選申明舊例者也第五條敦敎化答曰爾言是矣風草之化豈必遠求第當體念第六條革科弊答曰宣召人魏伯圭疏批有許施者欲待諸議而決之矣第七條修學校答曰士習不古文敎未闡如是而出自科目者豈有經邦謀國之才乎慨然欲修明經術而多歸言敎第當益加留神第八條崇正道答曰欲斥近日所謂邪學宜先倡明正學區區苦心可質屋漏際聞爾言陡覺犁然第九條愼選任答曰古則德懋懋官而今之官人反是地閥爲德此習若不丕變何以責立賢無方之效不待爾言政欲銳意第十條納陳諍答曰言路不開官箴莫聞古往今來寧有若近日乎此必予有訑訑之色骫骳媕婀愈往愈甚反躬省檢徒切靦然然若使朝著之間有一介忠志之士不我遐棄則昌言讜論予欲虛襟而受之今予優批於爾者亦出於先從隗始之意也